
Innledning

Øyenvitnerapporter fra imperienes ruiner

Vi lever i det amerikanske imperiet. Det har formet vår verden, på godt og vondt. Men USA vakler. Imperiers sammenbrudd skaper kaos. Stormakter krangler om nye regler. Utfordrere kaster seg inn i kampen om å fylle maktens tomrom. De sterke tar det de kan, mens små nasjoner må bøye nakken. Selv om man skulle unngå å bli trukket inn i krig, fører plutselige endringer i institusjoner, allianser og nettverk til smertefulle omveltninger. Her er en mager trøst: Det vi opplever er vanlig. Hundrevis av imperier har vokst fram og gått under i verdens historie. Du og jeg kan ikke påvirke de enorme historiske kreftene som er i sving rundt oss. Men vi kan lytte til mennesker som har gjennomlevd rikers sammenbrudd før.

I 2024 var det en trend på TikTok hvor barn spurte fedrene sine om hvor ofte de tenker på Romerriket. Da et av mine barn spurte meg, svarte jeg noe sånt som «to–tre ganger per dag». Det ble latter, og jeg skjønte ikke hva det handlet om før jeg fikk se en filmsnutt fra internett. Fedre og Romerriket, liksom. Kontrasten mellom et hverdagslig middelklasseliv og dagdrømmer om en storslått fortid – unektelig komisk.

Mange tenker sikkert ikke på imperiet vi er del av, noe mer eller mindre enn den jevne mann og kvinne i Britannia eller Hispania på 200-tallet e.Kr. tenkte over det romerske imperiet. Den opprinnelige, vestlige delen av det romerske imperiet gikk under sent på 400-tallet, med store konsekvenser for vanlige mennesker rundt hele Middel-havet og nordover i Europa. Og imperiet ble kanskje tydeligst da det raknet. Det amerikanske imperiet viser tegn til at det er i ferd med å gå i oppløsning. Hva vil det bety det for oss? Det er på høy tid at vi begynner å bruke fantasien til å tenke på spørsmålet. Så jeg sender spørsmålet tilbake til TikTok-generasjonen: Hvor ofte tenker du på det amerikanske imperiet? Eller på det kinesiske?

Vil det amerikanske imperiet gå under? Rent logisk er svaret ja, rett og slett fordi ingenting varer evig. Men et slikt svar er jo uinteressant. Spørsmålet er om vi nå, i vår egen levetid, er vitne til starten på det amerikanske imperiets oppløsning. Å svare på dette krever både avklaring av begreper og historisk innsikt i det amerikanske imperiet og i imperier mer generelt. Denne boka er en reise i syv viktige historiske imperier. For å vise hvordan imperiers vekst og fall ikke bare handler om abstrakt storpolitikk, men om menneskers tilværelse, begynner hvert kapittel med en personlig fortelling fra en virkelig mann eller kvinne som fikk livet sitt dramatisk forandret av de store politiske prosessene i et verdensimperium. Dette er de syv guidene på vår reise i imperienes ruiner:

Ahmads fortelling

Ahmad er en ung mann med et stort smil. Han har ikke skjegg, men han har digert, krøllete hår, om han ikke holder det ganske snauklippet. Han går helst i jeans og skjorte. Han bor i Tyskland etter å ha flyktet fra Afghanistan, landet som gjerne kalles «imperienes gravplass». Både det britiske og sovjetiske imperiet gikk på en smell i sine forsøk på å ta kontroll der – britene på midten av 1800-tallet, Sovjet i perioden 1979–1989. Dette forteller Ahmad om sine opplevelser sommeren 2021:

Tilbaketrekningen av USA og dets allierte fra Afghanistan var blitt diskutert i måneder, og de trakk sakte og jevnt sine styrker ut av landet. Men i midten av 2021, da de interne afghanske forhandlingene ikke ga de ønskede resultatene, ble prosessen med å trekke ut utenlandske tropper intensivert. Siden midten av juli 2021 hadde afghanske provinser falt til Taliban en etter en. Innen 14. august 2021 hadde nesten alle landets provinser falt til Taliban, med unntak av Afghanistans hovedstad, Kabul. På den tiden var diskusjonen at Taliban hadde lovet USA at de ikke ville erobre Kabul og ville danne en felles regjering med den afghanske regjeringen gjennom dialog. På den tiden var jeg ekspert for ungdomssaker ved den afghanske presidentens kontor. Natten før Kabuls fall fortalte alle familiemedlemmene mine at jeg ikke burde gå på kontoret neste dag, fordi Taliban kunne komme og angripe presidentpalasset. Men som alle andre dager gikk jeg på kontoret neste dag, 15. august. På veien virket alt unormalt. Det var få mennesker å se, mange butikker var stengt og frykten hadde tatt kontroll overalt. Jeg ankom presidentkontoret klokken 8 om morgenen og la merke til at mange ansatte ikke var på jobb, og de få som var der, var bekymret og engstelige. Som vanlig drakk jeg en kaffe, skrudde på datamaskinen min og fortsatte med mitt daglige arbeid. Rundt klokken 10 forlot kollegaene mine kontoret, en etter en. Jeg fikk stadig telefoner fra familie og venner som sa at jeg måtte forlate kontoret fordi Taliban hadde kommet inn i Kabul og var i ferd med å gå inn i presidentpalasset. Jeg ble der i enda en time eller to fordi jeg ikke kunne tro at Taliban ville komme inn i Kabul igjen og ta makten. Det var rundt klokken 12, presidentpalasset var nesten tomt for folk. Jeg måtte forlate kontoret i all hast og gå ut. Deretter flyktet president Ashraf Ghani klokken 14, og Taliban kom inn i presidentpalasset rundt klokken 15. Da jeg forlot presidentpalasset, så jeg apokalypsen! Tusenvis av mennesker forlot butikkene og husene rundt presidentpalasset og flyktet. Offentlige veier var stengt og trafikk stoppet opp, og alle løp til fots. Jeg løp gjennom folkemengden og nådde først hjemmet mitt, og gikk deretter i skjul i noen dager slik at jeg ikke skulle falle i hendene på Taliban. En dag eller to senere kom nyheten om at amerikanske styrker overførte utsatte afghanere fra Kabul flyplass til trygge land. Familiemedlemmene mine og jeg prøvde i hemmelighet i flere netter og dager å komme inn på Kabul flyplass, men det var ikke mulig fordi tusenvis av mennesker hadde samlet seg der og Taliban skjøt. Netter og dager ble tilbrakt i sult, dødsfare, motgang og vanskeligheter, men vi klarte ikke å komme inn på Kabul flyplass. I løpet av denne tiden skjedde det et selvmordsangrep nær Kabul flyplass, som drepte omtrent 11 amerikanske soldater og titalls afghanere. Det er vanskelig for meg å fortelle denne historien fordi den minner meg om de harde og utmattende dagene i livet mitt. Etter denne situasjonen måtte jeg krysse Afghanistan ulovlig og reise inn i Pakistan. Jeg bodde i Pakistan i omtrent et år og kom deretter til Tyskland.

Jeg skal komme tilbake til Ahmad i det siste kapittelet, hvor vi ser nærmere på det amerikanske imperiet, blant annet fordi han kom til å spille en rolle i mitt eget liv. Foreløpig kan vi si følgende: Ahmads opplevelse er den samme som hundretusenvis av afghanere har hatt. Den ekstreme islamistiske bevegelsen Taliban hadde vært i krig mot USA og dets allierte i 20 år da Ahmad flyktet i 2021. Krigen startet fordi Taliban toet sine hender da de første CIA-karene ankom Afghanistan like etter terrorangrepet på USA 11. september 2001. «Osama bin Laden? Aldri hørt om ham …» var svaret amerikanerne fikk da de ba om hjelp til å finne al-Qaidas leder, som hadde organisert massemord ved å kapre fly og styrte dem i World Trade Center og Pentagon.

La meg kort legge til en påstand, som leseren kan være enig eller uenig i fordi ingen av oss helt vet om den er riktig. Det Ahmad opplevde i august 2021, var en scene i sammenbruddet til det mektigste globale imperiet i verdenshistorien, USA. Om 50 år vil barn lære på skolen om imperiet som i perioden 1945 til 2025 dominerte kloden militært, finansielt, politisk og kulturelt. Det var selvsagt et imperium lenge før dette. Først koloniserte USA mye av kontinentet Nord-Amerika, så erobret landet oversjøiske kolonier på slutten av 1800-tallet i krigen mot Spania, og ved slutten av første verdenskrig sto USA på den internasjonale scenen som en premissleverandør med unik innflytelse over en ny verdensorden. Og etter 1945 har USAs makt bare vokst og vokst – og vokst litt til. Men la oss ikke foregripe: Vi kommer til det amerikanske imperiet i siste kapittel.

Hva imperier ikke er

For å forstå hvordan moderne mennesker tenker om politikk, kan vi spørre: Hva er imperier ikke? Først og fremst er imperier ikke nasjonalstater.1 Vi er opplært til å tenke på nasjonalstaten som den selvsagte og naturlige modellen for å organisere politikk. Alt annet er utenkelig for oss. Vi feirer nasjonen og landet vårt på forskjellige måter, og vi forteller oss selv og hverandre nasjonalstatens myter igjen og igjen: Én gang i tiden hersket de slemme imperiene på jorda, men så en gang på 1800-tallet våknet de virkelige menneskefamiliene – nasjonene – fra dvalen og kastet av seg imperienes undertrykkende åk. En vakker myte. Nasjonalstatens mytologi fungerer fint så lenge vi nekter å studere politiske virkeligheter i dag og i historien.

Imperier drømmer normalt ikke om nasjonal renhet og stolthet. De er ikke opptatt av frihet, likhet og brorskap. De imperiene som klarer å vokse over lang tid, gjerne i århundrer, har til felles at de stadig inkorporerer nye territorier og ulike folkeslag. De nye folkeslagene gjør ofte motstand mot imperiets ekspansjon i begynnelsen. Imperier bruker militærmakt for å knuse motstanden, men når et folk først er inkorporert i imperiet, oppdager mange at det følger med en rekke goder. De mest vellykkede imperiene har vært i stand til å vise nye folk hvor positivt det kan være å få adgang til de ressursene og den infrastrukturen som imperiet råder over. Mennesker som har driv og talent, kan kare seg oppover i systemet, og ofte kan de ende som rike handelsfolk eller generaler, betrodde toppbyråkrater eller til og med medlemmer av herskerens innerste krets, til tross for at de tilhører en annen folkegruppe enn den som hersker i imperiets sentrum, enten dette sentrumet er en verdensby som London eller et telt på en mongolsk steppe. Denne evnen til å balansere straff for å motsette seg imperiets makt med goder som følger med når man spiller etter imperiets regler, er det som avgjør hvorvidt et imperium er vellykket eller ikke.

I Romerriket ser vi hvordan denne balansen mellom rå makt og mild integrasjon ble avgjørende for rikets varighet. Etter å ha erobret nye områder åpnet romerne gradvis for at lokale eliter kunne få innpass i de styrende organene. Romersk statsborgerskap ble etter hvert tilgjengelig for folk utenfor den opprinnelige kjernen i Italia, og provinsielle aristokrater kunne stige til maktposisjoner i senatet og administrasjonen. Dette skapte en følelse av fellesskap og delte interesser og gjorde at folk fra så ulike steder som Hispania, Gallia og Lilleasia kunne identifisere seg med imperiet og dets institusjoner. Den romerske evnen til å gi de mest talentfulle og ambisiøse fra provinsene muligheten til å klatre på den sosiale og politiske rangstigen var avgjørende for at riket kunne holde sammen tross sitt enorme mangfold.

Det osmanske riket illustrerer en lignende pragmatisme, men med andre midler. Osmanene brukte en kombinasjon av militær makt og institusjonell fleksibilitet for å styre sitt flerkulturelle rike. Ulike religiøse og etniske grupper hadde betydelig autonomi og til dels egne lover så lenge de anerkjente sultanens overhøyhet og betalte skatt. Samtidig kunne personer fra ulike bakgrunner, inkludert kristne og jøder, stige til høye posisjoner i statsapparatet, særlig gjennom devshirme-systemet, hvor unge gutter ble tatt fra kristne familier, ofte mot familiens vilje, og utdannet til å bli lojale embetsmenn eller soldater. Denne formen for sosial mobilitet gjorde det attraktivt for mange å samarbeide med imperiet, og bidro til at Det osmanske riket kunne vedvare gjennom flere århundrer.

Det mongolske imperiet vokste ut fra steppen i det nordøstlige Mongolia fra starten av 1200-tallet etter at en driftig ung mann ved navn Temujin hadde brukt tid og krefter på, å samle de forskjellige mongolske klanene og de andre folkegruppene i regionen gjennom alliansebygging og krig. I 1206 fikk han tittelen Djengis khan, og over de neste tiårene galopperte de mongolske hordene utover Eurasia i alle retninger. Byer og folk som mongolene støtte på fikk samme beskjed: Hvis dere gjør motstand, blir dere alle drept og deres verden brent ned til grunnen. Hvis dere vil samarbeide, skal det gå greit, så fremt dere bidrar med gull og soldater til neste fase i erobringen av verden. Det mongolske imperiet este dermed ut ikke bare i territoriell forstand, men ved at nye folkeslag ble innlemmet i den politiske modellen som Temujin hadde utviklet, og ved at de måtte ta aktivt del i den videre ekspansjonen.

Det britiske imperiet gir et annet, men beslektet eksempel. Selv om britene ofte styrte sine kolonier med et klart hierarki hvor britiske embetsmenn satt på toppen, var de avhengige av å rekruttere og belønne lokale eliter for å sikre effektiv administrasjon. I India for eksempel ble mange medlemmer av den indiske overklassen utdannet på engelsk og etter britisk modell, og de fikk viktige roller i koloniforvaltningen. Dette skapte lojalitet til imperiet blant deler av b efolkningen og gjorde det mulig å styre enorme områder med relativt få hvite tjenestemenn på plass. Indirekte styre ved hjelp av lokale eliter var modellen som britene normalt brukte i Afrika og Asia.

Krig og kreditt

Forholdet mellom sentrum og periferi kjennetegner imperier som politisk form. Den innflytelsesrike amerikanske statsviteren Michael W. Doyle brukte hjulet som metafor og definerte imperium som et hierarkisk organisert politisk system med et nav i midten – et hjul uten felg. En elite i sentrum av imperiet dominerer perifere eliter og samfunn.2 Lokale eliter i de dominerte samfunnene må forholde seg til hverandre ved å gå omveien gjennom sentrum i imperiet, hvor elitene styrer. Se for deg at varer eller ideer beveger seg langs eikene av hjulet, men ikke på tvers, ikke fra én eike til en annen. Slik organiseres imperiene, slik beholder sentrum makten. Når man i dag besøker de gamle imperienes hovedsteder – som London, Wien, Paris eller Roma – kan man se og kjenne hvordan enorme strømmer av ressurser, varer og ideer har formet hovedstedene over århundrer.

Akkurat hva strømmen av ressurser fra periferi til sentrum har bestått av, har naturligvis variert. Men de enkle og grunnleggende prinsippene som gjelder for alle stater, gjelder også for imperier. De må suge ut verdier for å betale sine soldater og byråkrater i tillegg til å bygge strålende monumenter til Gud eller over egen storhet. Et imperium er en organisasjon som krever inn skatter og fører krig. Det er lett å tenke at skatt er noe kjedelig og ubehagelig, noe vi litt motvillig forholder oss til som en slags naturlov, men historisk er det stor variasjon i hvordan skatt er blitt tenkt og praktisert.

I de fleste historiske imperier har ikke sentrum hatt de teknologiske mulighetene til å inndrive skatter fra alle territoriene sine. Store imperier som Romerriket eller Det osmanske riket regjerte over så enorme og varierte landområder at skatt ofte måtte inndrives indirekte. Utregningen av den skattemessige verdien på land var en avansert vitenskap i mange imperier. Slikt krever lokalkunnskap. Derfor har det vært vanlig i historiske imperier å selge retten til skatteinnkreving til høystbydende.

Tenk deg at myndighetene avgjør at gårdene rundt en bestemt landsby i et vanlig år produserer et visst antall sekker korn og et visst volum vin eller olivenolje. Dette kan selges for en bestemt verdi i penger. Så blir man enig om at bøndene i dette området bør kunne overleve hvis de betaler en viss prosentdel – f.eks. 20 prosent – av verdien av sin produksjon i skatt. Da får man et grunnlag for å kunne selge retten til lokal skatteinnkreving til en lokal høvding eller aristokrat, altså til en privatperson som krever inn skatten kun på vegne av seg selv.

Men et slikt system gir selvsagt skatteinnkreveren sterke insentiver til å være knallhard mot bøndene. Han har jo betalt en engangspris for retten til å presse ut verdier av dem. Jo mer han kan suge ut av bøndene, jo rikere blir han selv. Og hvis han får mindre ut av dem enn han har betalt til staten for retten til skatteinnkreving, går han med underskudd. Siden skatt blir et anliggende mellom denne lokale aristokraten og bøndene, må han skaffe seg en hær. Uten trusselen om vold vil de færreste betale skatt. Derfor bygget denne typen skatteinnkrevere opp en militærmakt som noen ganger ble en konkurrent til imperiets sentralmakt i et område. Og hvis skatteinnkreveren brukte for harde midler så bøndene sultet, ga det bøndene sterke insentiver til å klage til keiseren eller sultanen eller rett og slett til å gjøre opprør. Skatteinnkreving i førmoderne imperier følger omtrent disse mønstrene, selvsagt med variasjoner, enten vi ser på Middelhavsområdet, Amerika før Columbus eller keiserlige imperier i det gamle Kina.3

Men fra 1600-tallet skjedde det noe som skulle avgjøre imperienes verdenshistorie fram til i dag, og som førte til at det var små nasjoner i det lille hjørnet av verden vi kaller Vest-Europa som skulle bli de store imperiemaktene i moderne tid. De syv provinsene som utgjorde Nederland, forsøkte å løsrive seg fra den globale imperiemakten Spania på slutten av 1500-tallet og utover 1600-tallet. Nederland var avhengig av handel på havet, men fiendene deres kunne ødelegge slik handel ved å angripe sårbare handelsskip eller blokkere havner. Nederland var dermed tvunget til å finne opp en ny måte å finansiere bygging av en marine på som kunne beskytte landets handelsinteresser.

*

Nederlendernes løsning på sin politiske og militære sårbarhet var en oppfinnelse eller et sett av oppfinnelser som endret hvordan verden benyttet og forsto penger og gjeld. De nederlandske provinsene skapte et finansielt system hvor det offentlige kunne ta opp gjeld ved å utstede obligasjoner til privatpersoner og til institusjoner. Selvsagt hadde konger og keisere tatt opp lån i tidligere tider, men da var det normalt ikke staten som upersonlig størrelse som var skyldner, men kongen selv. Og viktigere: Lån til konger i gamle dager var gjerne ufrivillige og høyst risikable. Nederlenderne laget nye finansinstitusjoner samtidig som de skapte en ny kollektiv tillit til staten som låntager. Alle som lånte ut sine penger til staten, kunne være sikre på å få en forutsigbar avkastning på pengene over lang tid. Nederland etablerte også Amsterdam Bank, som var en av forløperne til moderne sentralbanker ved at den skapte en infrastruktur for betaling og innskudd som alle kunne ha tillit til. På samme tid begynte Nederland å spre risikoen i skipsbygging og skipsfart gjennom et system hvor man kunne kjøpe og selge andeler i skip. Det nederlandske østindiske kompani (grunnlagt 1602) var blant de første store selskapene som opererte på denne måten, altså som et tidlig aksjeselskap. Den nye måten å finansiere skipsfart på la grunnlaget for en uavhengig nederlandsk stat og et nederlandsk imperium.

Det nederlandske imperiet er imidlertid ikke med i denne boka, for det var et annet lite land som snart seilte opp som det mest sjokkerende eksempelet på hvilken makt land kan oppnå når de forstår hvordan finanssystemet kan brukes til å føre krig på kreditt. England på 1600-tallet var for mange et konfliktfylt og ubehagelig sted å bo, men etter den engelske revolusjon i 1688 fant landet en ny form for politisk stabilitet. Fra det tidspunktet innførte engelskmennene en rekke av de samme finansielle institusjonene som Nederland hadde innført, men de utviklet også nye og mer avanserte institusjoner.

Denne finansielle revolusjonen i Nederland og England – og etter hvert i hele Vest-Europa – gjorde det mulig for en liten stat å bruke langt mer penger på offentlige prosjekter enn man hadde tilgjengelig. Tilliten og langsiktigheten i systemet forutsatte at staten krevde inn forskjellige typer skatter og avgifter, og det var viktig at de ble oppfattet som rimelige og forutsigbare av borgerne. For imperiebygging fikk dette store konsekvenser. Europeiske stater kunne nå samle inn enorme mengder kapital på kort tid for å bygge krigsflåter, sende soldater og bygge fort og handelsstasjoner i fjerne verdensdeler. Spesielt privateide selskaper som de østindiske kompaniene til Nederland og England hentet store summer fra investorer, og de ble så sterke at de i praksis kunne regjere, drive krig, lage lover og ilegge straff i Asia på vegne av aksjonærer som satt tusenvis av kilometer unna i London eller Amsterdam. Storbritannia kunne føre kriger fordi staten solgte statsobligasjoner til folk og banker som stolte på at pengene deres ville bli betalt tilbake med renter. Investorer fra hele verden plasserte sparepengene sine i slike statsobligasjoner fordi de britiske institusjonene ga dem trygghet.

De vesteuropeiske statene finansierte altså krig og kolonisering på kreditt fra 1600-tallet, og utover 1700-tallet ble dette raskt mer effektivt og globalt. Samtidig forandret den finansielle revolusjonen hvordan mennesker tenkte om økonomi og makt. Handel og kapital flyttet makt fra tradisjonelle herskere til de som kunne organisere og kontrollere de nye finansielle systemene. Og imperialisme ble allemannseie. Interessene til staten og borgerne sammenfalt nå i mye større grad enn i de fleste land i tidligere tider. I en liten nasjon som England eller Nederland var det i alles interesse at staten klarte å ta kolonier fulle av krydder, sukker, slaver og andre kilder til rikdom. Det var ikke bare verdien av varene som var viktig, men signaleffekten av å ha en stat og en militærmakt som man kunne ha fullstendig tillit til. Fortellingen om verdens imperier er dermed to ganske forskjellige historier før og etter den finansielle revolusjonen på 1600-tallet. I siste kapittel – om det amerikanske imperiet – kommer vi tilbake til hvordan kontroll over dagens globale finansielle infrastruktur er den aller viktigste kilden til USAs enorme makt. Og vi skal se at denne makten nå utfordres av land som Russland og Kina.

Syv imperier, syv lærdommer?

Dette er en bok om syv imperier blant hundrevis av riker som har vokst fram og forsvunnet igjen i verdenshistorien. Jeg har valgt dem ut av en grunn. Det første er Romerriket. Det er umulig å skrive en bok om imperier uten å behandle Romerriket fordi det har representert selve essensen av hva et imperium er for generasjoner av europeere, gjennom århundrer. Mesteparten av den historiske litteraturen om imperier tar Romerriket som utgangspunkt når den forklarer hva et imperium dypest sett er.

Det er også noe personlig ved Roma for meg fordi jeg har tilbrakt mye tid i byen siden jeg var barn. Jeg sang i et katolsk guttekor som tilbrakte mange uker i Roma hver sommer. Vi sang ved gudstjenester og konserter i flere av byens kirker. Ettermiddagene og kveldene var fri, og dette var en tid da ingen tenkte på at barn måtte være forsiktige i storbyer. Mange somre fikk jeg løpe fritt i Romas gater sammen med venner. Blant de første fagene jeg tok da jeg begynte å studere, var latin og gresk.

Det andre imperiet er det mongolske. Det skulle med fordi det representerer det motsatte av Romerriket. Det mongolske riket var et kortlivet imperium. Det vokste til det største landbaserte imperiet i verdenshistorien i løpet av noen få år, i kontrast til Romerriket, som vokste langsomt gjennom århundrer. Romerne hadde en hovedstad som var verdens sentrum, en millionby som slukte opp mennesker og ressurser, som strømmet til fra hele imperiet. Under Djengis khans ledelse hadde det mongolske imperiet ingen fast hovedstad, men regjerte fra sine bevegelige byer av vogner og fra hesteryggen, alltid mobile, alltid på vandring – og alltid klare til krig. En av Djengis khans sønner fikk riktignok bygget en by, Karakorum, i det sentrale Mongolia fra 1230-årene, men den fikk aldri stor betydning for imperiet. Lærdommen fra det mongolske imperiet handler om dette: En aggressiv og effektiv stat kan bygges på nomadekultur, en levemåte som ser barbarisk ut fra perspektivet til de gamle bykulturene i for eksempel Samarkand og Bagdad, strålende byer som ble lagt i ruiner av mongolske horder.

Mitt tredje imperium er Det osmanske riket. Det har jeg tatt med fordi det var et av de lengstlevende imperiene i historien, og fordi det var det viktigste islamske imperiet i moderne tid. Mange muslimer i dag, spesielt tyrkere, oppfatter Det osmanske imperiet som selve symbolet på islams kraft både politisk og kulturelt, samtidig som mange europeere har sett på osmanene som en eksistensiell trussel mot det kristne Europa opp gjennom 1500-, 1600- og 1700-tallet. Det osmanske rikets sammenbrudd i første verdenskrig markerer også et av de virkelig store traumene ved inngangen til det 20. århundre, da de kristne minoritetene i imperiet ble systematisk myrdet, som armenerne, eller tvangsflyttet. Mye av dagens politiske rystelser på Balkan og i Midtøsten er etterskjelv etter det jordskjelvet som Det osmanske imperiets sammenbrudd var.

Det fjerde imperiet skapte dagens Europa og lå i århundrer i krig med Det osmanske riket. Det tysk-romerske imperiet var et utrolig lappeteppe av hundrevis av små og store land og folk under én keiser. Keiseren videreførte Romerrikets arv; hans offisielle tittel var romernes keiser. Og gjennom mesteparten av Europas historie var det én familie som karet til seg keisertronen hver eneste gang den sto tom, nemlig habsburgerne. På samme tid som de var romerske keisere, hadde dette familiedynastiet også kongemakten over en utrolig mengde europeiske land. De viktigste av dem var Østerrike, Ungarn og Böhmen, dagens Tsjekkia. Lenge eide de også Spania og dermed store territorier i Amerika. Men lærdommen fra dette imperiet handler ikke primært om hvordan en familie gjennom ekteskap, innavl og krig ble Europas mektigste, men om hvordan et imperium er en ugjennomtrengelig jungel av forskjellige folkegrupper og politiske enheter som har høyst mangfoldige relasjoner til en sentralmakt. Hvis man skal gjøre fortellingen om habsburgernes rike til en banal historie, sier man gjerne at alle disse nasjonenes intense følelser og krav til slutt eksploderte i første verdenskrig. Men den måten å fortelle Europas historie på godtar nasjonalismens eget forenklede blikk på fortiden og politikken. Den virkelige lærdommen handler om imperiers evne til å balansere forskjellighet, og deres rolle i utviklingen av nasjonale identiteter.

Det femte imperiet er det britiske. Det måtte være med av mange grunner. Det var det største imperiet i historien, og det varte til etter andre verdenskrig. Dermed skapte det rammebetingelsene for mye av den verden vi lever i, for eksempel i form av politiske grenser i flere verdensdeler. Det britiske imperiet er det aller fremste eksempelet på en ny form for imperialisme som ble mulig etter den finansielle revolusjonen på 1600-tallet. Men det britiske imperiet er også det som står meg nærmest, fordi jeg har brukt mye tid på det som historiker. Det er umulig ikke å la seg fascinere av hvordan en gjeng sjørøvere og handelsmenn fra denne lille øya med dårlig klima og usunt forhold til alkohol klarte å legge under seg avanserte folk og kulturer på den andre siden av kloden. Lærdommen fra det britiske imperiet er at finansielle og økonomiske institusjoner og ideer endrer verdenshistorien. En annen viktig lærdom handler om de utilsiktede konsekvensene av imperiers forsøk på å organisere nasjoner og deres grenser. Britene så på seg selv som opplyste imperialister, men skjebnen til britiske territorier i Midtøsten og India – og andre steder – er like fullt preget av blod og tragiske overraskelser.

De to siste imperiene er med i boka fordi de angår oss alle på den mest direkte måten. Det sjette imperiet er nemlig Sovjetunionen. Det oppsto fra kaoset i første verdenskrig, og det er det første store imperiet som bygger på en moderne ideologi, nemlig bolsjevikenes utgave av Marx’ kommunisme. Det sovjetiske imperiet varte til 1991. Da var jeg en ung mann. Jeg husker gleden da den forhatte Berlinmuren ble hakket i småbiter, men det er vanskelig å si hva som skal være lærdommen av imperiet selv. Det er nært i tid, og dagens Russland har kastet seg ut i et morderisk imperieprosjekt for å reversere nederlaget fra Sovjetunionens oppløsning i 1991.

I stedet for en stor lærdom la oss forsøke med en liten anekdote: Josef Stalin var i Wien våren 1913, samtidig med at Hitler bodde i byen. Stalin var i habsburgernes grandiose hovedstad for å lære om hvordan Østerrike-Ungarn4 håndterte det nasjonale spørsmålet, altså problemet med at det bodde en rekke egenrådige nasjoner i imperier. Lenin hadde sendt ham dit fordi bolsjevikene trengte en klar filosofi om dette. Resultatet av Stalins studier ble den vesle boka Marxismen og det nasjonale spørsmål. Den korte teksten demonstrerer Stalins skremmende skarpe hjerne og forklarer hvordan man skal unngå at nasjoners interesser går på bekostning av marxistisk internasjonalisme og klassekamp.

Og så kommer vi til det syvende imperiet, USA. Sovjetunionen og USA var i en gigantisk ideologisk konflikt fra slutten av andre verdenskrig til 1991, og tiden vi lever i, er først og fremst preget av politisk famling etter en ny global orden i kjølvannet av de to supermaktenes globale konflikt. Fra den kalde krigens slutt rundt 1990 var det amerikanske imperiet enerådende. Dets finansielle og militære makt oversteg alle imperier i menneskets historie. Men allerede tidlig på 2000-tallet ble det utfordret. De viktigste utfordrerne i dag er Kina og Russland, stater som selv har imperialistiske ambisjoner, og som har minner om historisk makt og storhet. Men hva er egentlig det amerikanske imperiet? Hva innebærer det at et imperium går under? Hvis vi vil svare på en god måte, er vi nødt til å ta et historisk og sammenlignende blikk på imperier.

